**Aleksei Jurjevitš Poltoranin** (ven. Алексей Юрьевич Полторанин, s. 29. huhtikuuta 1987 Leninogorsk) on kazakstanilainen hiihtäjä.

Poltoranin kilpaili maailmancupissa ensimmäistä kertaa vuonna 2004. Poltaranin on voittanut urallaan viisi varsinaista maailmancupin kilpailua: Davosin 15 kilometrin perinteisen hiihtotavan kisan joulukuussa 2010, La Clusaz'n 15 kilometrin perinteisen yhteislähtökilpailun tammikuussa 2013, Davosin perinteisen hiihtotavan sprintin helmikuussa 2013, Planican 15 kilometrin perinteisen hiihtotavan kilpailun tammikuussa 2018 ja Lahden 15 kilometrin perinteisen kilpailun maaliskuussa 2018. Lisäksi hän oli nopein kauden 2011–2012 Rukan triplan päätösetapilla. Tour de Skillä 2012–2013 hän voitti Toblachin 5 kilometrin perinteisen hiihtotavan kilpailun ja Val di Fiemmen 15 kilometrin perinteisen yhteislähtökilpailun. Tour de Skillä 2013–2014 Poltoranin voitti 15 kilometrin perinteisen hiihtotavan yhteislähtökilpailun Lenzerheidessa, Tour de Skillä 2015 Toblachin 10 kilometrin perinteisen hiihtotavan kilpailun, Tour de Skillä 2016 Oberstdorfin 15 kilometrin perinteisen hiihtotavan yhteislähtökilpailun ja Tour de Skillä 2017–2018 Val di Fiemmen 15 kilometrin perinteisen hiihtotavan yhteislähtökilpailun. Maailmancupin kokonaiskilpailussa hän sijoittui neljänneksi kaudella 2012–2013, seitsemänneksi 2017–2018 ja kahdeksanneksi 2014–2015. Normaalimatkojen cupissa hän oli neljäs kaudella 2012–2013. Tour de Skin kokonaiskilpailussa hän on ollut niin ikään parhaimmillaan neljäs kaudella 2017–2018.

Poltoranin on osallistunut olympialaisiin neljästi, vuosina 2006, 2010,
2014 ja 2018. Hänen paras olympiasijoituksensa on viides sija, jolle hän pääsi Vancouverin kisoissa 2010 sekä henkilökohtaisessa että joukkuesprintissä. Sotšissa 2014 hän oli 15 kilometrin perinteisen hiihtotavan kilpailussa yhdeksäs. Val di Fiemmen MM-kilpailuissa 2013 Poltoranin voitti parisprintin pronssia yhdessä Nikolai Tšebotkon kanssa sekä saavutti pronssia myös 50 kilometrillä. Falunin MM-kilpailuissa 2015 hän sijoittui 50 kilometrin perinteisen kilpailussa seitsemänneksi. Lahden MM-kilpailuissa 2017 hän oli 15 kilometrin perinteisen hiihtotavan kilpailussa seitsemäs.

Seefeldin MM-kilpailuissa 2019 Poltoranin jäi kiinni veridopingista ja oli poliisin pidättämänä. Hän joutuu oikeuteen urheiluun liittyvästä petoksesta, josta maksimituomio on Itävallassa kolme vuotta vankeutta. Poltoranin sai tapauksesta neljän vuoden kilpailukiellon. Poltoranin kilpailukielto päättyi 1. maaliskuuta 2023, mutta hän sai tammikuussa 2024 uuden, nyt kolmen vuoen kilpailukiellon, koska ei ollut ollut testattavissa. Kilpailukielto päättyy 3. tammikuuta 2026.

Lähteet
-------

1. 1 2 3  Aleksei Poltoranin *Olympedia*.  (englanniksi) Viitattu 30.10.2020
2. ↑  FIS-Ski - biographie FIS.  Arkistoitu 18.5.2014. Viitattu 27.11.2010. (englanniksi)
3. 1 2 3  FIS-Ski - resultats FIS.  Arkistoitu 11.12.2010. Viitattu 11.12.2010. (englanniksi)
4. ↑  Stage World cup FIS.  Arkistoitu 18.5.2014. Viitattu 12.1.2015. (englanniksi)
5. ↑  Sundbyn Tour-johdosta suli puolet – Heikkinen nosti osakkeitaan *yle.fi*.  6.1.2016. Viitattu 7.1.2016.
6. ↑  World Cup: Standings FIS.  Arkistoitu 7.4.2013. Viitattu 25.3.2013. (englanniksi)
7. ↑  Falun (SWE) 01.03.2015 World Ski Championships - Men's 50 km C Mst FIS. Viitattu 4.3.2015. (englanniksi)
8. ↑  MM-kisojen dopingskandaalissa käänne: Kolme hiihtäjää on myöntänyt veridopingin käytön – virolaiset edelleen kuulustelussa *yle.fi*. Viitattu 28.2.2019.
9. ↑  Kansainvälinen hiihtoliitto jatkaa Seefeldin dopingiskun tutkintaa *yle.fi*.  29.11.2019. Viitattu 30.10.2020.
10. ↑  Ei voi olla totta – hiihdon törkeä verihuijari sai taas kilpailukiellon *Ilta-Sanomat*.  10.1.2024. Viitattu 10.1.2024.